Il-Kunsill illum adotta żewġ deċiżjonijiet dwar il-kompożizzjoni tal-Kumitat tar-Reġjuni u tal-Kumitat Ekonomiku u Soċjali Ewropew. Id-deċiżjonijiet jadattaw il-kompożizzjoni ta' dawn il-korpi konsultattivi tal-UE wara l-ħruġ tar-Renju Unit, li ser iwassal għal 24 siġġu battal f'kull kumitat. Ir-regoli l-ġodda jallokaw siġġu addizzjonali lill-Estonja, Ċipru u l-Lussemburgu fiż-żewġ kumitati, peress li dawn l-istati membri tilfu siġġu wara l-aħħar deċiżjonijiet dwar il-kompożizzjoni tal-Kumitati minħabba l-adeżjoni tal-Kroazja. Il-bqija tas-siġġijiet battala ser jinżammu bħala riżerva għal tkabbir possibbli fil-futur. B'mod ġenerali, id-daqs taż-żewġ kumitati ser jitnaqqas minn 350 għal 329 membru wara t-tluq tar-Renju Unit. Ir-regoli l-ġodda ser japplikaw mill-bidu tal-mandat il-ġdid ta' ħames snin ta' kull kumitat, li ser jibda mis-26 ta' Jannar 2020 għall-Kumitat tar-Reġjuni u mill-21 ta' Settembru 2020 għall-Kumitat Ekonomiku u Soċjali Ewropew. Madankollu, iż-żewġ deċiżjonijiet jinkludu wkoll klawżola speċifika fil-każ li r-Renju Unit ikun għadu stat membru f'dawn id-dati. F'dak il-każ, il-kompożizzjoni ta' dawn il-kumitati tkun l-istess bħal dik attwali sakemm il-ħruġ tar-Renju Unit isir legalment effettiv. Deċiżjoni tal-Kunsill li tiddetermina l-kompożizzjoni tal-Kumitat tar-Reġjuni. Deċiżjoni tal-Kunsill li tiddetermina l-kompożizzjoni tal-Kumitat Ekonomiku u Soċjali Ewropew. Skont it-trattati tal-UE, l-għadd ta' membri tal-Kumitat Ekonomiku u Soċjali Ewropew u tal-Kumitat tar-Reġjuni ma jistax jaqbeż it-350. Minħabba f'hekk, l-adeżjoni tal-Kroazja wasslet għal telf ta' siġġu wieħed għall-Estonja, Ċipru u l-Lussemburgu fiż-żewġ kumitati. Dan it-tibdil ġie stipulat fid-Deċiżjoni tal-Kunsill (UE) 2014/930 li tiddetermina l-kompożizzjoni tal-Kumitat tar-Reġjuni u d-Deċiżjoni tal-Kunsill (UE) 2015/1157 li tiddetermina l-kompożizzjoni tal-Kumitat Ekonomiku u Soċjali Ewropew. Fil-preambolu tagħhom, dawn id-deċiżjonijiet ipprevedew ukoll li jiġu riveduti fil-ħin opportun għall-mandat il-ġdid tal-kumitati li jibda fl-2020. Ara l-paġna tal-laqgħa